AꞌALO LAIXE NOXOU IESU KALISITO ANE
MALUKO
MUKAUKAVUNU
Vaikala lamana
Aꞌalo laixe ane Maluko mukaukavu ne anu musokou aꞌalo noxou lexe, “Aꞌalo laixe ane ꞌo ne, anu aꞌalosou Iesu Kalisito, anu Lataua ꞌOlu.” No anu aꞌalo ane ꞌo la nenge tamaisou xavi no anu xaixai noxou. Nenge tamisou xavi no anu aꞌalo noxou no mine mulosiꞌa ta mitema lavulavu no anu vaikala noxou Lataua, xe xavi no mine mukusaiꞌa ta uleenu ta masumasua, xe no mine mululusou susu noxiꞌa ta mitema. Iesu anu molu mulemolu lexe, “Anu Itema ꞌOlu.” Mo Anu muvikala lexe Anu muneꞌe muꞌitalonu maulixu sou ulotoneꞌi ta mitema ilivu no anu susu.
No anu aꞌalo noxou Maluko, la anu muaꞌalo muisalili no anu xaixai noxou Iesusi, ia uaꞌalo tavuꞌalo no anu vaivaikala noxou xe aꞌalo noxou e mulosieꞌi ta mitema no anu uasi. Xe iliꞌi la Maluko muaꞌaloxu Ioanesi itema sou uꞌulosiꞌa ta mitema sevile xe aꞌalosou Iesu mulai la Satani mutovonu. Anu muaꞌalo aloxo ne mukalu la mulai muaꞌaloxu xaixai noxou Iesu sou mupamaulineꞌi ta mitema xe mulosieꞌi ta mitema lavulavu. Tei la ta molomolo noxou Iesu ilavusou Iesu laixe uasi, ia no mine iloꞌa mixolu maxuveeni la sou aneꞌi misoko sou milavusou laixe. Ia aneꞌi ane imasaxau Iesu uasi ne taneꞌi masuau mo iꞌoxonu masuanu. Xe no anu mautunu ta tamei sou ukalusou aꞌalo, la muaꞌaloxu mii maꞌia muxali noxou Iesu no anu voxo kalukaluxusou no lialia ꞌo. Mii mutila ane ta mitema mivau musoli xe mililixu teitexi no ovu valautu ilou voxo sou Anu mutulu mumauli la.
Aꞌalo muai no nano aloxo ꞌo
Aꞌalo laixe musokou 1:1-13
Xaixai noxou Iesu ne Xalilaia 1:14–9:50
Iesu mulutu ne Xalilaia sou mulai ne Ielusalemu 10:1-52
Voxo kaluxusou noxou Iesu xe mii maꞌia muxali no ale ne Ielusalemu 11:1–15:47
Aꞌalosou Iesu mutulu no anu soli 16:1-8
Iesu mupalapalaꞌa xe mukalu la mulivu mulai teitexi 16:9-20
1
Ioanesi Muaꞌaloxu Vaikala
(Mat 3:1-12; Luk 3:1-18; Ioa 1:19-28)
1 Tavaꞌu aꞌalo laixe sou Iesu Kalisito, Lataua ꞌOlu ne, Anu muxali tatei aloxo ꞌo. 2 ✡Aisaia, itema sou palomatana ne, anu mukaukavu aloxo ꞌo,
“Ngalomu, eni apalusou itema vile sou upalaꞌalixu vaikala noxilo
mo uuli noxine sou upaipounu voteꞌisine.”
3 ✡“Itema vile uꞌavaꞌava no xalee lia vitanisi aloxo ꞌo,
‘Ngalalaxiinu voteꞌisou IAUE, mo ngamomosou kalumo.’ ”
4 ✡La sou itema e ualasou lexe Ioanesi ne, anu muxali no xalee lia vitanisi. Anu muvikala pekiaꞌu mulai noxiꞌa ta mitema lexe ixiu oponeꞌi, mo sou anu uꞌulosiꞌa. La sou Lataua uxiu tumalouu ꞌiliꞌilixo masumasua noxiꞌa ne. 5 Ta mitema sou xalee lia tila ne Iutaia mo tuala tila ne Ielusalemu ne, mineꞌe noxou mukalusi, sou mivikala lamana no anu ꞌiliꞌilixoneꞌi vilevilesi, la sou anu Ioanesi muꞌulosiꞌa no lexa ne Ioridani. 6 ✡Ioanesi ne, musakii kameli laxusou sou mutaluxu vasimolu xe muutupokoxu no anu bulumakau sosou. ꞌAniꞌanixu ane musiaꞌe taula ilou unuxu lexaxu. 7 ✡Anu muvikala aloxo ꞌo, “Eni euli ꞌo, ia Anu ane uiliꞌi noxilo ne, Anu xaviinu muuli noxilo mo eni amomomo sou alulusou lamotasou siovexu tavaꞌu uasi. Xo eni amitema vitanisi. 8 Eni aꞌulosinge no anu lexasi, ia Anu uꞌulosinge no anu Uleenu Tavuna.”
Ioanesi Muꞌulosou Iesu Mukalu, La sou Tovotovo Muxali Noxou
(Mat 3:13–4:11; Luk 3:21-22)
9 No anu imamaa ane ne, la Iesu muꞌumesou tualasou ne Naseleti no xalee lia tila ne Xalilaia sou mununa muxali no lexa ne Ioridani. La sou Ioanesi muꞌulosou. 10 Xe muꞌulo mukalu ia muxali mutelo no lexa loxoꞌu, la alaxu vilesisi, mumaisou opo loxotolo mukisi la Uleenu muvava muluꞌe loxo ngiala kuau sou muxolu noxou. 11 ✡La mulomusou ꞌava molu no opo loxotolo, muvikala aloxo ꞌo, “Eni ꞌalixeni ane nini, amasaxaine misevile mo opoleli muꞌosasine misevile.”
12 Xe alaxu vilesisi ꞌo, la Uleenu Tavuna mulutulixu sou mulailixu no xalee lia vitanisi. 13 ✡Mulai muxolu ane voxo mavulovexa tamiꞌa, la Satani mutovonu. Mulai iloꞌa ta mimii iouiou ane ta vova mixolu ane, ia ta angelo mineꞌe sou misaxilaꞌu.
Iesu Muꞌavaliꞌa ta Molomolou
(Mat 4:12-17; Luk 4:14-15)
14 ✡Xe iliꞌi no voxo ane aneꞌi mitetelisou Ioanesi sou milai miꞌunalailixu mo mitatuxu no taasou navunavu, la Iesu mulivu mutoꞌo ne Xalilaia sou muaꞌaloxu aꞌalo laixe noxou Lataua, 15 ✡la muvikala aloxo ꞌo, “Voxo ane ne a muxali ꞌo, mo saxisaxilaꞌu noxou Lataua a muneꞌe ꞌalai mukalu. Ngaxiu opongengi mo ngamuxamuxaxu tangengi no anu aꞌalo laixe noxou Lataua.”
16 No voxo vile, la Iesu mumuamuaꞌi no paꞌumolu kupa ne Xalilaia, la mumaisou itema vile ualasou lexe Saimoni ilou vimou Andeleasi ikakae, xo aneꞌi ilou ta mitema sou ikaeneꞌi ta sinana. 17 Xe muavuti la muvikalaneꞌi ilou aloxo ꞌo, “Nganeꞌe mo ngamulileli, mo sou eni alosinge lavulavu sou ngalapuneꞌi ta mitema.” 18 Xe alaxu vilesisi ꞌo, la ilou miꞌumesou kaexaꞌa mukalusi muai ne, ia ilou milutu sou mimulinu.
19 Xe mulutu sou mumuamuaꞌi musuku mulai sevile la, la mumaisiꞌa Iakovo ilou vimou Ioanesi ioloonu kaexaꞌa ilou. 20 La uvoovoxo la uasi. Muavuti sou muꞌavaliꞌa ilou la. Xe ilou miavuti la miꞌumesou mamiꞌa Sevetaio iloꞌa ta mitema sou xaixai noxou no uaxa ne, ia aneꞌi ilou milutu sou mimulinu Iesu.
Iesu Mukusau Uleenu Vile Masua Muxolu Noxou Itema Vile
(Luk 4:31-37)
21 Aneꞌi milutu sou milai no tuala ne Kapenaumu. Mixali mixolu, la anu voxo Tavuna muxalisiꞌa. La sou Iesu muꞌunalai no taasou lalotu noxiꞌa ta Iutaia sou musoko mulosiꞌa ta mitema lavulavu. 22 ✡Xe ta mitema milomusou vaivaikala noxou, la mikuluke misevile. Xo Anu mulosiꞌa lavulavu ne loxo itema vile tatila vaikalau, ia loxo vaikala noxiꞌa ta mitema sou lapuloto uasi. 23 Alaxu vilesisi ꞌo, la itema vile no nixi no taiineꞌi ne, uleenu vile masua muxoo noxou, la muavuti sou muꞌava aloxo ꞌo, 24 ✡“Iesu, nini itema sie Nasaleti. Neneꞌe ꞌo sou naꞌoxonu maꞌia noxixe? Neneꞌe ꞌo sou lexe nakalusixe? Eni elavu lexe nini itema e Lataua musosovosine lexe nini Anu naꞌu ꞌole ane.”
25 Xe Iesu mulomu aloxo ne, la muavuti sou mukaitolonu aloxo ꞌo, “Naxolu tasiau! Mo naxexesou itema ne!” 26 ✡Xe uleenu masua ne, muavuti la muꞌumuꞌumunu itema ne xe muungaunga, la sou muxexesou.
27 Xe ta mitema mimalei aloxo ne, la mikuluke la mitalitaliꞌisiꞌa ngatongatoꞌo aloxo ꞌo, “Nenge mii maꞌia ane muxali loxo ꞌo? Nenge telavu lexe lavulavu noxou ne, mii alavua mo Anu xaviinu misevile. Xo Anu mupalusiꞌa ta uleenu masua ꞌo la milomuxusi.” 28 ✡Alaxu vilesisi ꞌo, la aꞌalo sou Iesu ne milai miaꞌaloxu no xalee lia tila ne Xalilaia mukalusi.
Iesu Mupamaulineꞌi ta Mitema Tavuꞌalo
(Mat 8:14-17; Luk 4:38-41)
29 Xe milaa miuatu no taasou lalotu noxiꞌa ta Iutaia ne, la milai avilesi no tani noxou Saimoni ilou Andeleasi. Iakovo ilou Ioanesi kalumo ne mimulinu sou iloꞌa milai. 30 Milai mixali, la Saimoni leuanu ne a iai no luu, xo pipiena muꞌoxone la vasimele ialuxu. Alaxu vilesisi, la mivikalanu Iesu lexe ane mipipiena. 31 Xe Anu muavuti la mulai noxie sou mukasi vaxa no avole, io sou mutulusie. Xe pipiena ne muxexesie, la sou ane mitulu sou mixutuxuxaꞌa laꞌilali.
32 Xe no ꞌoloꞌolovoxo no mine aso uluꞌelai, la ta mitema minoꞌa aneꞌi ane vovolea iouiou muꞌoxoneꞌi mo aneꞌi ane ta uleenu masumasua mixoo noxiꞌa sou mineꞌeneꞌi noxou. 33 Ta mitema no tuala ane ne, mineꞌe mukalusi mole no ale no aitengaxu tani ne aneꞌisi. 34 ✡La sou Anu mupamaulineꞌi aneꞌi tavuꞌalo e vovolea iouiou muꞌoxoneꞌi ne, xe mukusaiꞌa ta uleenu masua noxiꞌa xalee seꞌi. Ia ta uleenu masua ne milavusou Iesu, la sou Iesu iou muvaxa noxiꞌa la muvikalaneꞌi lexe mamu sou ivivikala lexe Anu ꞌei.
Iesu Mulinga Mulai Noxou Momu
35 ✡Xe no kakau no mine lamana upau lailaixe uao, la Iesu mulaa sou mulai mulinga no xalee tani vile e ta mitema seꞌi ixolu no anu uasi. 36 La sou Saimoni iloꞌa ta menexu, milutu sou milai mikamulinu. 37 Xe mixalisou la mivikalanu aloxo ꞌo, “Ta mitema te tavuꞌalo ꞌa ikakamulineni!”
38 Xe Anu muavuti la muvikalaneꞌi aloxo ꞌo, “Ioxe, nengeꞌa talai no xalee tuala seꞌi ane uxolu se ꞌalaꞌalai. Xo eni emasaxa lexe aaꞌaloxu aꞌalo noxou Lataua noxiꞌa kalumo. Xo xaixai e eni eneꞌe sou lexe aꞌoxonu ane.” 39 ✡La sou Anu muxixaoxao no xalexalee tuatuala no nano no xalee lia tila ne Xalilaia sou muaꞌalo no taasou lalotu noxiꞌa ta Iutaia xe mukusaiꞌa ta uleenu ta masumasua e mixolu noxiꞌa ta mitema.
Iesu Mupamaulinu Itema E Vulukali Muꞌoxonu
(Mat 8:1-4; Luk 5:12-16)
40 Xe iliꞌi, la itema vile vulukali muꞌoxonu ne, muneꞌe noxou Iesu la muxolaꞌu tavaꞌu voꞌuxu mo mutangatulu no talaxu ka mulinga xaviinu sou lexe upamaulinu. La sou muvikalanu aloxo ꞌo, “Lexe nini nemasaxa, la napamaulileli mo eni axali malemalenga no iou Lataua.”
41 La sou Iesu tanuxu misevile la mukasi vaxa no vasimolu la muvikalanu aloxo ꞌo, “Eni emasaxa lexe nini naxali malemalenga.” 42 Xe alaxu vilesisi ꞌo, la vulukali ne muxexesou avile, mole anu malemalenga.
43 Xe Iesu muavuti la mupalusou mupasipaa mulai, la mulosou vaikala pekiaꞌu aloxo ꞌo, 44 ✡ “Nalai, ia umomomo sou naaꞌalou evile no anu mii ane eni eꞌoxonu noxine ꞌo uasi manina. Ia nalai namaxainesi noxiꞌa ta ailiꞌi mo nalosiꞌa mii ane ulai noxou Lataua loxo Mosesi mulemolu sou napalaꞌalixu lexe nini nexali malemalenga no iou Lataua mukalu. Mo sou ta mitema imaisou, la ilavu lexe nini ane vasimene laixe mukalu.” 45 Ia, itema ne ulomu ua. Mulai ne la muaꞌaloiꞌaxu ta mitema mii maꞌia ane muxali noxou. Mole aꞌalo ne, ta mitema no xalexalee tuatuala milomusou mukalu. Tavaꞌu xo ta mitema milomusou aꞌalo ka mineꞌe noxou Iesu, la sou ane Iesu uꞌunalai no tuala vile mo iou upalaꞌa noxiꞌa ta mitema la ua. Uxoxolu no ale no xalexalee tani ane evile uxolu no anu uasi. Ia ta mitemasi ne, ilutu no xalexalee tuatuala vaꞌavaꞌaxu sou ineneꞌe noxou ukalusi.
✡ 1:2 Mal 3:1 ✡ 1:3 Ais 40:3 ✡ 1:4 Apo 13:24; 19:4 ✡ 1:6 2Ta 1:8; Mat 11:8 ✡ 1:7 Apo 13:25 ✡ 1:11 Lex 2:7; Ais 42:1; Mat 12:18; Mak 9:7 ✡ 1:13 Lex 91:11-13 ✡ 1:14 Mak 6:17 ✡ 1:15 Mat 3:2 ✡ 1:22 Mat 7:28-29 ✡ 1:24 Mak 5:7 ✡ 1:26 Mak 9:26 ✡ 1:28 Mat 4:24 ✡ 1:34 Mak 3:10-12 ✡ 1:35 Mat 14:23; Mak 6:46 ✡ 1:39 Mat 4:23; 9:35 ✡ 1:44 Liv 14:1-32